የኮሮና ቫይረስ ስጋት እየጨመረ መምጣቱን ኢንስቲትዩቱ አስታወቀ
አዲስ አበባ፡- የኮሮና ቫይረስ (ኮቪዳ 19) የስርጭት መጠን በየጊዜው የሚለያይ ቢሆንም ስጋቱ ከጊዜ ወደጊዜ እየጨመረ መምጣቱን የኢትዮጵያ ህብረተሰብ ጤና ኢንስቲትዩት አስታወቀ። ኢንስቲትዩቱ ቫይረሱን በተመለከተ በፅህፈት ቤቱ ትናንት በሰጠው ሳምንታዊ መግለጫ የኢንስቲትዩቱ ዋና ዳይሬክተር ዶክተር ኤባ አባተ የኮሮና ቫይረስ የስርጭት መጠን ከቦታ ቦታ የሚለያይ ቢሆንም የስጋት ደረጃው ግን ከጊዜ ወደ ጊዜ እየጨመረ መምጣቱን ገልፀዋል። ኢንስቲትዩቱ ባለፈው ሳምንት በሰጠው ጋዜጣዊ መግለጫ ቫይረሱ የተስፋፋባቸው ሀገራት ቁጥር 28 የነበሩ ሲሆን ፤ በአሁኑ ወቅት ግን የሀገራቱ ቁጥር ወደ 34 መድረሱን አስታውቀዋል። ይህም የቫይረሱ ስጋት ደረጃው ምን ያህል እጨመረ እንደመጣና ለኢትዮጵያም እየቀረበ መምጣቱን ማሳያ መሆኑን ጠቅሰዋል። ቫይረሱ ከተከሰተበት ጊዜ ጀምሮ በዓለም አቀፍ ደረጃ 80 ሺ 142 ሰዎች እንደተያዙና 2 ሺ 698 ያህሉ መሞታቸውንም የጠቀሱት ዋና ዳይሬክተሩ፤ በአሁኑ ወቅት ደግሞ ቫይረሱ ከቻይና ወደ አውሮፓና መካከለኛው ምስራቅ ሀገራት በከፍተኛ መጠን እየተዛመተ መምጣቱ የስጋት ደረጃው ምን ያህል ከፍ እያለ እንደመጣ ማረጋገጫ መሆኑን አመልክተዋል። ዋና ዳይሬክተሩ ቫይረሱ ወደ ኢትዮጵያም የሚገባበት ከፍተኛ ስጋት በመኖሩ የቅድመ መከላከል ስራውን ዋነኛ ትኩረት አድርጎ መስራት እንደሚገባ ጠቅሰው፤ ቫይረሱ ወደ ኢትዮጵያ ቢገባ እንኳን በቫይረሱ የተጠቃውን ሰው በማህበረሰቡ ውስጥ ሳይገባና ኢንፌክሽኑ ሳይስፋፋ በማቆያ ጣቢያ ውስጥ ህክምና እንዲወስድ በማድረግ የሌላውን ህብረተሰብ ችግር መቀነስ እንደሚያስፈልግ፤ ለዚህም ኢንስቲትዩቱና የሚመለከታቸው የመንግስት አካላት ከፍተኛ ትኩረት ሰጥተው እየሰሩ መሆናቸውን ገልፀዋል።አዲስ ዘመን የካቲት 18/2012አስናቀ ፀጋዬ 